Lietuvos Respublikos Seimo 2024-04- Nr.

Peticijų komisijai 2024-03-13 Nr. S-2024-1016

**DĖL GIEDRIAUS STOŠKAUS PETICIJOS**

Lietuvos Respublikos teisingumo ministerija, pagal kompetenciją išnagrinėjusi Lietuvos Respublikos Seimo Peticijų komisijos 2024 m. kovo 13 d. raštą Nr. S-2024-1016 „Dėl nuomonės pateikimo“[[1]](#footnote-1), teikia savo nuomonę.

Lietuvos Respublikos valstybės garantuojamos teisinės pagalbos įstatymo (toliau – VGTPĮ) 12 straipsnio 6 punkto redakcijoje, galiojusioje iki 2024 m. sausio 1 d., buvo įtvirtinta, kad antrinė teisinė pagalba nevertinant turtinės padėties teikiama, be kita ko, *asmenims, kuriems nustatytas sunkus neįgalumo lygis arba kurie yra pripažinti nedarbingais, arba sukakę senatvės pensijos amžių, kuriems teisės aktų nustatyta tvarka yra nustatytas didelių specialiųjų poreikių lygis*. Pažymėtina, kad sąvokos „neįgalumo lygis“, „didelių specialiųjų poreikių lygis“ ir ,,darbingumo lygis“ buvo patikslintos 2018 m. birželio 14 d. Lietuvos Respublikos neįgaliųjų socialinės integracijos įstatymo Nr. I-2044 1, 2, 14, 16, 18, 19, 20, 21, 22, 23, 24 straipsnių, ketvirtojo ir penktojo skirsnių pavadinimų pakeitimo ir įstatymo papildymo 201 straipsniu įstatymu Nr. XIII-1261 ir 2022 m. gruodžio 20 d. Neįgaliųjų socialinės integracijos įstatymo Nr. I-2044 pakeitimo įstatymu Nr. XIV-1722 (toliau – Įstatymas Nr. XIV-1722). Pastebėtina, kad Įstatymo Nr. XIV-1722 3 straipsnio 7 dalyje *inter alia* nurodyta, kad kituose teisės aktuose vartojama sąvoka „didelių specialiųjų poreikių lygis“ tolygi sąvokai „15 procentų dalyvumo lygis“. Taigi naujos redakcijos VGTPĮ 12 straipsnio 6 punktas tik buvo patikslintas redakciniu aspektu[[2]](#footnote-2). Nepatikslinus šios VGTPĮ nuostatos, atsižvelgiant į Įstatymo Nr. XIV-1722 3 straipsnio 7 dalį, VGTPĮ nuostata „<...> nustatytas didelių specialiųjų poreikių lygis“ vis tiek būtų tolygi nuostatai „<...> nustatytas 15 procentų dalyvumo lygis“. Atkreiptinas dėmesys, kad ir kituose teisės aktuose atlikti analogiški redakciniai pakeitimai, pavyzdžiui, Lietuvos Respublikos sveikatos draudimo įstatymo 10 straipsnio 2 dalies 3 punkte numatyta, jog 100 procentų bazinės kompensuojamųjų vaistų, įrašytų į Ligų ir kompensuojamųjų vaistų joms gydyti sąrašą, ir medicinos pagalbos priemonių, įrašytų į Kompensuojamųjų medicinos pagalbos priemonių sąrašą, ambulatoriniam gydymui kainos kompensuojama Lietuvos Respublikos socialinio draudimo pensijų įstatyme nustatytą senatvės pensijos amžių sukakusiems asmenims, kuriems yra nustatytas 15 procentų dalyvumo lygis (iki 2023 m. gruodžio 31 d. – didelių specialiųjų poreikių lygis).

Kartu atkreiptinas dėmesys, kad VGTPĮ taip pat numatytas asmens individualios situacijos vertinimas[[3]](#footnote-3). Individuali pareiškėjo situacija vertinama atsižvelgiant į gyvenimo lygį ir pareiškėjo turtinę padėtį, galimybes veiksmingai savarankiškai sau atstovauti, išlaidas advokato pagalbai apmokėti, bylos, kurioje prašoma suteikti antrinę teisinę pagalbą, sudėtingumą ir turtinių reikalavimų (turtinių interesų) dydį, pareiškėjo procesinę padėtį byloje ir galimus neigiamus padarinius pareiškėjui. Taigi ir tais atvejais, kai negali būti taikomas VGTPĮ 12 straipsnio 6 punktas, o asmens (šeimos) turtas ir asmens pajamos viršija turto ir pajamų lygį antrinei teisinei pagalbai gauti, asmuo turi teisę kreiptis dėl antrinės teisinės pagalbos suteikimo.

Visgi sutiktina, kad, atsižvelgiant Įstatymo Nr. XIV-1722 nuostatas, atlikti redakciniai patikslinimai gali praktikoje apsunkinti galimybę antrine teisine pagalba pasinaudoti asmenims, sukakusiems senatvės pensijos amžių, kurių dalyvumo lygis yra sumažėjęs. Atsižvelgiant į tai, svarstytinas VGTPĮ 12 straipsnio 6 punkto pakeitimas, numatant vienodas garantijas visiems asmenims, kuriems nustatytas sunkausneįgalumo lygis arba 0–25 procentų dalyvumo lygis.

Teisingumo ministrė Ewelina Dobrowolska

Vaida Rudėnaitė, tel.+37067186277, el. p. [vaida.rudenaite@tm.lt](mailto:vaida.rudenaite@tm.lt)

1. Peticija susijusi su valstybės garantuojamos teisinės pagalbos teikimo sąlygomis. [↑](#footnote-ref-1)
2. Atsižvelgiant į Lietuvos Respublikos Seimo kanceliarijos Teisės departamento 2022 m. gruodžio 21 išvadą Nr. XIVP-2357. [↑](#footnote-ref-2)
3. Lietuvos Respublikos valstybės garantuojamos teisinės pagalbos įstatymo 11 straipsnio 10 dalis. [↑](#footnote-ref-3)